b'\n_START_ARTICLE_\nHaxe\n_START_PARAGRAPH_\nHaxe on k\xc3\xb5rgtasemeline piiri\xc3\xbclese platvormiga programmeerimiskeel ja kompilaator, mis suudab valmistada rakendusi ja l\xc3\xa4htekoodi mitmetele arvutiplatvormidele ainult \xc3\xbchest koodibaasist. See on vabavaraline tarkvara, mida v\xc3\xa4ljastatakse nii GNU General Public Licence teise versiooni all kui ka standardse MIT Licence all._NEWLINE_Haxe sisaldab tuntud funktsioone, mis on toetatud k\xc3\xb5ikide platvormide poolt. N\xc3\xa4iteks v\xc3\xb5ib tuua numbrilised andmet\xc3\xbc\xc3\xbcbid, teksti, massiivid, kahends\xc3\xbcsteemi ja ka m\xc3\xb5ned tuntud failivormingud. Eksisteerib ka platvormispetsiifiline rakendusliides Adobe Flashi, C++, PHP ja muude programmeerimiskeelte jaoks. OpenFL, Kha ja Flambe on populaarsed Haxe raamistikud, mis lubavad luua mitmeplatvormilist sisu \xc3\xbchest l\xc3\xa4htekoodist._NEWLINE_Haxe loodi m\xc3\xb5ttega, et kliendipoolne ja serveripoolne suhtlus v\xc3\xb5iks toimuda \xc3\xbches keeles, mis omakorda lihtsustab nende omavahelist suhtlust. Koodi, mis on kirjutatud Haxe keeles, saab kompileerida sellistesse keeltesse nagu ActionScript 3, JavaScript, Java, C++, C#, PHP, Python, Lua ja Node.js. Otse saab kompileerida ka SWF ja Neko baitkoodi._NEWLINE_Paljud populaarsed IDE-d ja l\xc3\xa4htekoodiredaktorid toetavad Haxe programmeerimiskeelt. Hetkel ei ole soovitatavat keskkonda v\xc3\xb5i t\xc3\xb6\xc3\xb6riista, mis oleks ametlikult soovitatud ka Haxe Foundationi poolt. Tuumfunktsionaalsused nagu s\xc3\xbcntaksi esilet\xc3\xb5stmine, koodi automaatl\xc3\xb5petamine, refaktoorimine, silumine jm on saadaval erinevates astmetes._NEWLINE_Selleks, et v\xc3\xb5imendada eksisteerivat koodi, on Haxe kommuun loonud l\xc3\xa4htekoodi muundureid ActionScript 3 ning C# keeltest Haxe keeleks. Haxe kompilaator suudab iseseisvalt Haxe v\xc3\xa4ljundina v\xc3\xa4ljastada l\xc3\xa4htekoode programmeerimiskeeltest nagu ActionScript 3, C++, C#, Java, PHP ja Python, mida saab eraldada Haxe \xc3\xb6kos\xc3\xbcsteemist ja arendada traditsiooniliste meetmetega._NEWLINE_Tuntud Haxe koodi kasutajad on sellised firmad nagu BBC, Coca-Cola, Disney, Hasbro, Mattel, Nickelodeon, Prezi, TiVo, Toyota ja Zynga.\n_START_SECTION_\nAjalugu\n_START_PARAGRAPH_\nHaxe arendus algas 2005. aasta oktoobris. Esimene beetaversioon ilmus 2006. aasta veebruaris. Haxe 1.0 v\xc3\xa4ljastati 2006. aasta aprillis koos Adobe Flashi, JavaScripti ja Neko programmi toetusega. PHP-d hakati toetama aastal 2008 ning C++ aastal 2009. Modernseid platvorme nagu C# ja Java hakati toetama aastal 2012, kui v\xc3\xa4ljastati kompilaatori \xc3\xbcmberkirjutatud versioon._NEWLINE_Haxe programmeerimiskeelt arendasid Nicolas Cannasse ja teised kaasaitajad. Algselt oli selle keele nimeks \'haXe\', sest see oli l\xc3\xbchike, lihtne ja "sisaldab X-t\xc3\xa4hte", mida autor peab vajalikuks, et uus tehnoloogia oleks edukas._NEWLINE_Haxe on j\xc3\xa4reltulija ActionScript 2 kompilaatorile MTASC, mille l\xc3\xb5i samuti Nicolas Cannasse ning mida v\xc3\xa4ljastatakse GNU General Public License 2 v\xc3\xb5i vanema versiooni alt.\n_START_SECTION_\nKeel\n_START_PARAGRAPH_\nHaxe on \xc3\xbcldotstarbeline keel, mis toetab objektorienteeritud programmeerimist, \xc3\xbcldist programmeerimist ning erinevaid funktsionaalprogrammeerimise konstruktsioone. Ise\xc3\xa4rasused nagu iteratsioonid, erindid ja koodipeegeldused on samuti osa selle programmeerimiskeele sisseehitatud funktsioonidest. Erinevalt teistest programmeerimiskeeltest on Haxe keelel andmet\xc3\xbc\xc3\xbcbi s\xc3\xbcsteem, mis on nii tugev kui ka d\xc3\xbcnaamiline. Kompilaator kontrollib neid t\xc3\xbc\xc3\xbcpe kaudselt ja annab kompileerimisaja veateateid, aga lubab kasutajal ka t\xc3\xbc\xc3\xbcbi kontrollimise vahele j\xc3\xa4tta ja toetuda sihtplatvormi d\xc3\xbcnaamilisele t\xc3\xbc\xc3\xbcbihaldamisele.'